## Rješenje kojim Investicijskom društvu KD upravljanje imovinom d.o.o., sa sjedištem u Zagrebu, s danom dostave ovog rješenja prestaje važiti odobrenje za rad

### NN 123/2010 (4.11.2010.), Rješenje kojim Investicijskom društvu KD upravljanje imovinom d.o.o., sa sjedištem u Zagrebu, s danom dostave ovog rješenja prestaje važiti odobrenje za rad

HRVATSKA AGENCIJA ZA NADZOR FINANCIJSKIH USLUGA

3194

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 19. stavak 1. točka 3. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva KD upravljanje imovinom d.o.o., sa sjedištem u Zagrebu, Radnička cesta 39, na sjednici održanoj 28. listopada 2010. donijela je

RJEŠENJE

1. Investicijskom društvu KD upravljanje imovinom d.o.o., sa sjedištem u Zagrebu, Radnička cesta 39, s danom dostave ovog rješenja, prestaje važiti odobrenje za rad.

2. Podaci iz točke 1. ovog rješenja upisuju se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 100.

3. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga (dalje: Agencija), klasa: UP/I-451-04/09-02/58, urbroj: 326-111-10-8 od 25. veljače 2010., investicijskom društvu KD upravljanje imovinom d.o.o., sa sjedištem u Zagrebu, Radnička cesta 39 (dalje: Društvo), na neodređeno vrijeme izdano je odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točka 1., 2., 4. i 5 Zakona o tržištu kapitala (dalje: ZTK).

Društvo je 18. listopada 2010. podnijelo Agenciji zahtjev za izdavanje rješenja o prestanku važenja izdanog odobrenja za pružanje investicijskih usluga i obavljanje investicijskih aktivnosti.

U podnesenom zahtjevu Društvo je obavijestilo Agenciju o sljedećem:

– svi ugovori sklopljeni s klijentima za pružanje investicijskih usluga zaprimanja, prijenosa i izvršavanja naloga, odnosno upravljanja portfeljem su raskinuti;

– u sustavu Središnjeg klirinškog depozitarnog društva d.d. (dalje SKDD), izvršen je prijenos vlasničkih pozicija klijenata na slobodne pozicije registrirane s izdavateljem;

– novčana sredstva koja je Društvo držalo na izdvojenom računu prenesena su na račune klijenata, a stanje na predmetnom računu je 0,00 kn;

– na skrbničkom računu koje je društvo koristilo za deponiranje financijskih instrumenata klijenata, nema imovine klijenata;

– Društvo nije član Zagrebačke burze d.d., Zagreb.

– Društvo nije član sudionik SKDD-a.

U provedenom postupku utvrđeno je da je s danom 4. listopada 2010. Društvo trajno isključeno iz članstva te korištenja svih usluga koja su istome pripadala kao Članu sudioniku SKDD-a. Isto tako, na temelju Odluke Zagrebačke burze d.d., od 4. listopada 2010., Društvu je prestalo članstvo na Zagrebačkoj burzi d.d..

Nadalje, uvidom u izvod banke Societe-Generale Splitska banka d.d. od 14. listopada 2010., priložen zahtjevu Društva, utvrđeno je da stanje na izdvojenom računu na kojem je Društvo držalo novčana sredstva klijenata iznosi 0,00 kn. Isto tako, prema izvodu Societe-Generale Splitska banka d.d., na skrbničkom računu otvorenom kod navedene kreditne institucije za deponiranje financijskih instrumenata klijenata (stanje imovine pod skrbništvom za 14. listopada 2010.), nema evidentirane imovine klijenata.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja Agencije kojim se oduzima predmetno odobrenje.

Slijedom izloženog, Agencija je na temelju prethodno navedene odredbe ZTK-a, odlučila kao u točki 1. izreke ovog rješenja.

Sukladno odredbi članka 10. stavak 3. ZTK-a, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izreke rješenja.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-02/21

Urbroj: 326-111-10-4

Zagreb, 28. listopada 2010.

Zamjenik predsjednika Uprave
Ivo Šulenta, v. r.

Rješenje, NN 123/2010-3194